垓下
作者：李綱
朝代：宋

paragraphs: 鴻溝已畫天下分，漢王未肯空迴軍。
諸侯大會壁垓下，戈甲耀日如屯雲。
夜聞四面楚歌起，天命人心知去已。
拔山蓋世霸圖空，却嘆當時騅不逝。
帳中美人身姓虞，悲歌起飲聊踟蹰。
數行淚下竟别去，倉皇不得同馳驅。
明眸皓齒爲黄土，草木含愁照今古。
依然聽曲自低昂，豈憶平生離别苦。